
I.
ĮŽANGA
                      Birštono savivaldybės (toliau–Savivaldybė) kontrolės ir audito tarnyba (toliau– Tarnyba) yra Savivaldybės tarybai atskaitingas viešasis juridinis asmuo, įsteigtas išorės auditui ir kontrolei savivaldybėje atlikti. Tarnyba savo veikloje vadovaujasi Lietuvos Respublikos įstatymais (Vietos savivaldos, Biudžeto sandaros, Viešojo administravimo, Valstybės tarnybos, Valstybės ir savivaldybių turto valdymo, naudojimo ir disponavimo, Valstybės ir savivaldybių įmonių, Viešųjų įstaigų, Sveikatos priežiūros įstaigų, Audito, Viešojo sektoriaus finansinių ataskaitų rinkinių konsolidavimo, Viešojo sektoriaus atskaitomybės, Įmonių finansinės atskaitomybės, Biudžetinių įstaigų, Buhalterinės apskaitos ir kt.), Vyriausybės nutarimais, kitais teisės aktais ir Savivaldybės tarybos 2009 m. spalio 30 d. sprendimu Nr.TS-181 patvirtintais tarnybos nuostatais. Tarnybos veikla grindžiama nepriklausomumo, teisėtumo, viešumo, objektyvumo ir profesionalumo principais. Tarnybos valstybės tarnautojų teisiniai pagrindai yra nustatyti Valstybės tarnybos ir Vietos savivaldos įstatymuose.
                    Tarnybos kompetencija, nustatyta Lietuvos Respublikos vietos savivaldos įstatyme, įgyvendinama planavimu. Tarnyboje yra patvirtintas metų veiklos planas, veiklos įgyvendinimo programa bei trims metams strateginis veiklos planas. Sudarant Tarnybos darbo planą atliekama Tarnybos išteklių analizė (tarnyboje dirba 1 tarnautojas), kurios pagrindu išskiriami veiklos prioritetai ir pagal tai paskirstomi darbo ištekliai. Todėl svarbu teisingai parengti Tarnybos darbo planą, kad būtų užtikrinta teisės aktais numatytų svarbiausių užduočių t. y. ataskaitos ir išvados dėl Savivaldybės biudžeto įvykdymo ataskaitos ir ataskaitos ir išvados dėl ataskaitų apie Savivaldybei nuosavybės teise priklausantį turtą bei patikėjimo teise valdomą valstybės turtą, parengimas ir pateikimas Savivaldybės tarybai. Atliktų suplanuotų biudžetinių įstaigų auditų ataskaitos ir išvados yra sudėtinė minėtų ataskaitų ir išvadų, teikiamų Savivaldybės tarybai dalis.
Apžvelgdama Tarnybos 2011 metų veiklą, noriu pažymėti, kad Tarnyba atliko visus suplanuotus darbus. Ataskaitoje pateikta informacija apie pagrindinių Tarnybai priskirtų funkcijų vykdymą ir iškeltų uždavinių įgyvendinimą apie kontrolierės atliktus darbus ir pasiektus Tarnybos veiklos programoje numatytus rezultatus. Tarnybos atliekamų auditų rezultatas-audito išvada ir ataskaita, kuriose teikiamos rekomendacijos, kaip gerinti audituojamojo subjekto veiklą, o įgyvendintų rekomendacijų dalis (proc.) yra Tarnybos rezultato vertinimo kriterijus. Todėl daug dėmesio yra skiriama audito rekomendacijų pateikimui ir jų įgyvendinimo stebėsenai.
Pradėdama nuo pagrindinės Tarnybos veiklos, audito, paminėsiu, kad vykdydama savo funkcijas, kaip ir praeitais metais, Savivaldybės tarybai pateikiau privalomas ataskaitas ir išvadas: dėl 2010 metų biudžeto įvykdymo apyskaitos, dėl 2010 metų turto VT-01 ir VT-02 apyskaitų, dėl akcinių bendrovių ir viešųjų įstaigų finansinių atskaitomybių už 2010 metus, išvadas dėl galimybės imti paskolas ir tarnybos veiklos ataskaitą už 2010 metus. Atlikdama patikrinimus ir auditus daug dėmesio skyriau biudžeto lėšų ir turto panaudojimo, valdymo ir apskaitos kontrolei, Tarnybos veikla apėmė visų Savivaldybės biudžeto pajamų ir išlaidų duomenų vertinimą. Auditų metu buvo vertinta Savivaldybės turto ir įsipareigojimų rodikliai bei turto naudojimo, valdymo ir disponavimo juo teisėtumas, parengtos patikrinimų ataskaitos ir išvados, kurios teisės aktų nustatyta tvarka pateiktos Savivaldybės tarybai , kontrolės komitetui ir audituojamiems subjektams. Auditų metu biudžeto lėšų ir turto valdymas, naudojimas ir disponavimas juo buvo vertinamas ne tik teisėtumo, teisingumo ir ekonomiškumo, bet ir viešojo intereso pažeidimų vertinimo požiūriais.
Siekiant didesnio Tarnybos veiklos viešumo ir veiksmingumo bei informuoti Savivaldybės institucijas ir gyventojus, dėl biudžeto lėšų ir kito turto valdymo ir naudojimo, parengtos atliktų auditų ir patikrinimų ataskaitos ir išvados, kuriose pateikta informacija apie jų rezultatus ir rekomendacijos, yra patalpinamos Savivaldybės inerneto svetainėje.
Atliekant kontrolierės auditų metu pateiktų rekomendacijų įgyvendinimo kontrolę buvo vertinamas teiktų rekomendacijų įgyvendinimo lygis. Pažymėtina, kad asignavimų valdytojai savalaikiai reagavo į pateiktas rekomendacijas, taisė pastebėtus neatitikimus ir apie tai informavo Savivaldybės kontrolierę. Rekomendacijų įgyvendinimas audito metu rodo tinkamo bendradarbiavimo su audituojamais subjektais rezultatą ir efektyviausias būdas užtikrinti Savivaldybės biudžeto asignavimų panaudojimo teisėtumą ir tinkamą Savivaldybės turto valdymą, naudojimą ir juo disponavimą. 
Tarnybos veiklos ataskaita už 2011 metus yra parengta ir teikiama Savivaldybės tarybai, vadovaujantis Vietos savivaldos įstatymo 27 straipsnio 9 dalies 15 punkto nuostatomis, Tarnybos nuostatais, Savivaldybės tarybos veiklos reglamento nustatyta tvarka.
II. TARNYBOS TIKSLAS, UŽDAVINIAI, VEIKLOS PRINCIPAI,
PRIORITETAI IR VERTYBĖS


Vietos savivaldos įstatymas reglamentuoja, kad Tarnyba yra subjektas, prižiūrintis, ar teisėtai, efektyviai, ekonomiškai ir rezultatyviai valdomas ir naudojamas Savivaldybės turtas ir patikėjimo teise valdomas valstybės turtas, kaip vykdomas Savivaldybės biudžetas ir naudojami kiti piniginiai ištekliai. Tarnybos uždaviniai: atlikti veiklos plane ir audito programoje numatytą Savivaldybės administracijos, Savivaldybės administravimo subjektų ir Savivaldybės kontroliuojamų įmonių išorės finansinį ir veiklos auditą; vykdyti Savivaldybės turto apskaitos, valdymo, naudojimo ir disponavimo juo kontrolę; rengti ir teikti Savivaldybės tarybai išvadas dėl paskolų ėmimo bei garantijų suteikimo ir laidavimo kreditoriams už savivaldybės kontroliuojamų įmonių imamas paskolas; išvadas suteikiančias savivaldybės tarybai pagrindą tvirtinti koncesijos konkurso sąlygas ir pagrindines koncesijos sutarties sąlygas; išvadas suteikiančias savivaldybės tarybai pagrindą tvirtinti viešųjų pirkimų sąlygas, būdą ir pagrindines sutarties dėl partnerystės su privačiais subjektais sąlygas ir išvadas galutiniam partnerystės su privačiais subjektais sutarties projektui; vertinti Savivaldybės viešojo administravimo subjektų administracinės veiklos kokybę ir efektyvumą, vidaus kontrolės sistemos patikimumą ir teikti rekomendacijas jai gerinti; vykdyti prevencines priemones, kad būtų ištaisyti ir nepasikartotų audito metu nustatyti teisės aktų pažeidimai ir kt.

Siekiant teisingai ir objektyviai atlikti auditus pirmiausia susipažįstama su įmonės veikla ir struktūra, orientuojamasi į pasirinktas audituojamo subjekto strategines sritis, taip pat darbo užmokesčio ir socialinio draudimo lėšų naudojimą, specialiųjų programų pajamas, viešojo sektoriaus turto ir lėšų optimizavimą ir kt. Tai leidžia ne tik įvardyti dažniausius šių sričių trūkumus, bet ir pateikti siūlymus, kaip jų išvengti ateityje.

Vykdant savo veiklą, atsižvelgiama į prioritetus, kurių pagrindu rengiami veiklos ir darbo planavimo dokumentai. Įvertinant tarnybos žmogiškuosius išteklius (dirba vienas žmogus), darbai planuojami taip, kad pirmiausia būtų užtikrintas uždavinių ir funkcijų, nustatytų Lietuvos Respublikos vietos savivaldos įstatyme, kituose įstatymuose bei Savivaldybės tarybos sprendimuose, tinkamas įgyvendinimas. Nors Tarnyboje dirba vienas žmogus, bet vis tiek siekiama išlaikyti reikiamą pagal teisės aktus auditų mastą. Tarnybos veiklos apimtis sudaro 12 savarankiškų biudžetinių įstaigų, 12 padalinių Savivaldybės administracijoje, 2 uždarosios akcinės bendrovės, kuriose Savivaldybė turi daugiau kaip 50 proc. akcijų, 2 viešosios įstaigos, 23 visuomeninės organizacijos, 6 rėmimo fondai bei kitos programos, remiamos iš Savivaldybės biudžeto.


Atlikdama auditus ir patikrinimus savivaldybės kontrolierė, vertina vadovaujančių darbuotojų, dirbančių tikrinamuose subjektuose, veiksmus (darbo funkcijas), jų atitikimą teisės aktų reikalavimams ir atliktų darbų rezultatus. Auditų ir patikrinimų tikslas yra pateikti Savivaldybės tarybai, institucijų vadovams bei Savivaldybės bendruomenei objektyvią ir tikslią informaciją apie Savivaldybės biudžeto lėšų ir turto apskaitą, valdymą ir naudojimą, rekomendacijas, kaip lėšos ir turtas būtų naudojami taupiai, efektyviai ir racionaliai bei tenkintų Savivaldybės gyventojų interesus.


Atlikdama auditus, kontrolierė nuolat siekia bendradarbiavimo ir tarpusavio supratimo su audituojamųjų įstaigų vadovais ir darbuotojais, rodo iniciatyvą, kad visos pastebėtos klaidos būtų taisomos iš karto audito metu, o finansinėse ataskaitose pateikti duomenys rodytų tikrą ir teisingą įstaigos būklę. Tarnybos tikslas – nustatyti sritis, kuriose kontrolieriaus darbas turės reikšmingiausią įtaką, ir pasiūlyti rekomendacijas, kaip įstaigų vadovams tobulinti valdymą, diegti pažangias apskaitos ir finansų valdymo sistemas. Atliekant auditus siekiama, kad kiekvienas auditas būtų išsamus, objektyvus, pagrįstas patikimais įrodymais ir kad audito ataskaitoje ir išvadoje atsispindėtų pagrindinės problemos. Audito tikslas yra ne tik pateikti objektyvią ir tikslią informaciją, ar Savivaldybės finansai ir kitas turtas apskaitomi teisingai ir valdomi išmintingai, bet ir patarti asignavimų valdytojams, ką reikėtų taisyti ir keisti, kad reikalai pagerėtų. Prie Tarnybos funkcijų nepriskirta bausti pažeidėjus ir išieškoti nustatytus trūkumus, tokios kaip baudėjo funkcijos prieštarauja pačiai audito esmei ir audito standartams. Kontrolė nėra represinis aparatas ir jos atliekamų auditų tikslas yra nustačius neatitikimus ne bausti o juos ištaisyti, apie neatitikimus informuoant audituojamų subjektų vadovus, kurie operatyviai reaguotų į rekomendacijas ir taisytų pasitaikiusias klaidas ir neatitikimus.
Įvertinant tarnybos galimybes ir prioritetus 2011 metais pagrindinis dėmesys buvo skiriamas finansiniam auditui, kuris apima įvykusių ir finansinėse ataskaitose parodytų ūkinių operacijų vertinimą, biudžeto formavimo ir įvykdymo proceso, vidaus kontrolės, finansų valdymo apskaitos sistemos tyrimą, audituojamo subjekto sudarytų sutarčių ir sprendimų, susijusių su turto valdymu, naudojimu ir disponavimu juo, teisėtumo vertinimą. Finansinių auditų ir patikrinimų metu neapsiribojama apskaitos ir atskaitomybės patikrinimu, bet taip pat vertinama veikla, kuri negali būti atsiejama nuo finansinės veiklos. Svarbu pastebėti, kad Savivaldybės viešojo sektoriaus subjektai nuo 2010 metų buhalterinę apskaitą ir finansinių ataskaitų rinkinius turi rengti pagal naujus viešojo sektoriaus apskaitos ir finansinės atskaitomybės standartus (VSAFAS). Viešojo sektoriaus buhalterinės apskaitos ir finansinės atskaitomybės sistemos reforma apima visas Savivaldybės biudžetines įstaigas, kontroliuojamas atskirų sričių viešąsias įstaigas ir Savivaldybę, kaip atskirus viešojo sektoriaus subjektus. Apskaitos reformos tikslas – viešąjame sektoriuje pereiti prie buhalterinės apskaitos tvarkymo, taikant kaupimo principą ir ataskaitų duomenų konsolidavimo. Pagal Viešojo sektoriaus atskaitomybės įstatymą kontrolės ir audito tarnybai numatyta funkcija atlikti Savivaldybės viešojo sektoriaus subjektų metinių ataskaitų rinkinių auditą arba patikrinimą, atsižvelgdama į tai tarnyba analizavo viešojo sektoriaus subjektų turto, finansavimo, įsipareigojimų ir kitų sąskaitų likučių įvertinimą pagal viešojo sektoriaus apskaitos ir finansinės atskaitomybės standartus ir jų perkėlimą į naujas buhalterines sąskaitas ir teikė siūlymus nustatytiems neatitikimams šalinti.
             Pasirengiant auditui pirmiausia nusistatoma kriterijai, kurie parenkami atsižvelgiant į strateginius planus ir nusistatytus prioritetus vykdant numatytą veiklą, pagal kiekvieną programą ir sritį. Pagal numatytą strategiją Savivaldybės prioritetinė kryptis yra orentuota į socialinės politikos formavimą savivaldybėje. Atliekant auditus daug laiko turi būti skiriama planavimui, vidaus kontrolės ir rizikų vertinimui, audito įrodymų surinkimui, audito atrankai, reikšmingumo nustatymui, analitinių procedūrų atlikimui, visa tai reikia įforminti darbo dokumentuose ir iš surinktos medžiagos paruošti ataskaitą ir išvadą bei jas realizuoti. Pagal teisės aktų reikalavimus kontrolierius atlieka finansinius ir veiklos auditus, kurių atlikimui taikomi kiti reikalavimai ir skirtingi standartai, kuriuos reikia gerai išmanyti ir gebėti taikyti praktikoje. Taip pat auditai atliekami įvairių sričių subjektuose, kurių veiklą reglamentuoja skirtingi įstatymai ir kiti teisės aktai, kuriuos reikia žinoti ir kontroliuoti jų vykdymą. Atliekant auditus nėra standartizuotų darbo dokumentų, jo atlikimą lemia auditą atliekančio asmens gebėjimai ir profesinė patirtis, audito darbas reikalauja specialių žinių, praktinių įgūdžių. Dirbant šį darbą būtina nuolat gilinti žinias ir tobulinti įgūdžius, domėtis gera praktika ir sugebėti ją taikyti savo darbe. Savivaldybės kontrolierė  dalyvavo kontrolierių asociacijos rengiamuose seminaruose. 2011 metais kvalifikacijos kėlimui iš biudžeto lėšų panaudota 220 Lt, dalyvauta penkiolikoje seminarų, iš jų trylikoje pagal ES projektą, kuris buvo pradėtas vykdyti 2010 metais, išklausyta 120 val. paskaitų kursas įvairiomis temomis.  
III. KONTROLĖS IR AUDITO TARNYBOS VAIDMUO IR VEIKLA

Vadovaudamasi Vietos savivaldos įstatymo nuostatomis, kontrolierė savo veiklą atliko pagal kontrolierės sudarytą ir patvirtintą bei su Birštono savivaldybės tarybos Kontrolės komitetu suderintą darbo planą. Planas kasmet iki einamųjų metų lapkričio 15 d. pateikiamas Valstybės kontrolei. Kontrolierė 2011 metais įvykdė audito programoje ir veiklos plane numatytas užduotis, Savivaldybės tarybos pavestus patikrinimus, taip pat atliko patikrinimus pagal gautus prašymus.


Kontrolierė, vykdydama jai teisės aktais priskirtas funkcijas, atlieka auditus ir patikrinimus Savivaldybės administracijoje, kituose Savivaldybės administravimo subjektuose, Savivaldybės kontroliuojamose įmonėse bei kitose organizacijose, kurioms skiriamos lėšos iš Savivaldybės biudžeto, taip pat pagal kompetenciją nagrinėja gyventojų skundus ir pareiškimus, teikia konsultacijas Savivaldybės administracijos bei kitų įstaigų darbuotojams. Atliekant finansinį (teisėtumo) auditą vertinama audituojamo subjekto finansinių ataskaitų ir kitų ataskaitų duomenų, Savivaldybės biudžeto lėšų ir turto valdymo, naudojimo ir disponavimo jais teisėtumas ir jų naudojimas įstatymų nustatytiems tikslams.

 Per 2011 metus kontrolierė atlikto vienuolika finansinių  auditų ir patikrinimų, surašė aštuonias ataskaitas ir vienuolika išvadų, nagrinėjo iš gyventojų gautus pareiškimus, dalyvavo kvalifikacijos kėlimo seminaruose tvarkė Tarnybos dokumentaciją ir kt.

Auditų ataskaitos bei išvados teikiamos audituojamų Savivaldybės administravimo subjektų bei Savivaldybės kontroliuojamų įmonių vadovams, kurie turi žinoti, ar vadovaujama įstaiga įgyvendina užsibrėžtus tikslus ir kurie atsako už įstaigos veiklą, taip pat audito metu nustatytų trūkumų šalinimą bei audito rekomendacijų įgyvendinimą. Baigus auditą administravimo subjektuose vykdoma poauditinė veikla. Visų patikrinimų ir auditų ataskaitos ir išvados pateikiamos Savivaldybės tarybos Kontrolės komitetui bendram aptarimui ir apsvarstymui. 

Ataskaitose pateikiama rekomendacijos Savivaldybės administracijos direktoriui, audituojamų Savivaldybės administravimo subjektų bei Savivaldybės kontroliuojamų įmonių vadovams dėl nustatytų neatitikimų ir nustatomas  terminas, per kurį turi būti pašalinti nustatyti teisės aktų pažeidimai. Savivaldybės administracijos direktorius, audituojamų Savivaldybės administravimo subjektų bei Savivaldybės kontroliuojamų įmonių vadovai per Savivaldybės kontrolierės nustatytą terminą įpareigojami pranešti Tarnybai apie auditų metu nustatytų neatitikimų pašalinimą. Vienas iš audito veiksmingumo kriterijų yra pateiktų rekomendacijų įgyvendinimas.


Noriu pažymėti, kad audituojamų įstaigų vadovai geranoriškai ir operatyviai reaguoja į audito metu nustatytus neatitikimus ir pateiktas rekomendacijas ir juos taiso. Dažniausiai pasitaikantys neatitikimai nustatomi tikrinant vidaus kontrolės sukūrimą ir jos veikimą, atitikimą Viešųjų pirkimų įstatymo reikalavimams, Savivaldybės turto valdymą, apskaitos politikos organizavimą bei buhalterinės apskaitos tvarkymą. Atkreiptinas dėmesys į tai, kad pateiktų rekomendacijų nevykdymas tikrinamuose subjektuose ir nustatytų trūkumų nepašalinimas laiku, ateityje pareikalauja daugiau investicijų. 

Kontrolierė yra paruošusi strateginį veiklos planą, kuriame numatyta institucijos misija, vizija ir strateginiai tikslai: misija – padėti Savivaldybei išmintingai valdyti ir naudoti turtą, lėšas ir kitus išteklius; vizija – padėti Savivaldybės tarybai vykdyti priimtų sprendimų kontrolę ir skatinti pažangių finansinių valdymo standartų įgyvendinimą Savivaldybės sektoriuje bei efektyvų viešųjų paslaugų teikimą visuomenei ir institucijos strateginių tikslų įgyvendinimą. Vienas iš pagrindinių strateginių tikslų yra skatinti į rezultatus orientuotą valdymą viešojo administravimo subjektuose, taip pat vertinti vidaus kontrolę, įskaitant finansų valdymą ir pažangių technologijų diegimą.


Viena iš pagrindinių audito procedūrų yra bendravimas su audituojamo subjekto vadovaujančiais ir kitais darbuotojais. Nuo bendravimo sėkmės didele dalimi priklauso audito įrodymų surinkimas, testų ir procedūrų bei daugelio kitų audito darbų atlikimas. Atlikdamas auditą auditorius turi gerai žinoti ne tik buhalterinę apskaitą, bet ir įmonės  veiklą.


Pasirengiant ir atliekant Savivaldybės lėšų bei turto panaudojimo auditus, auditorius turi turėti pakankamai žinių apie Savivaldybės įstaigų valdymą, jų veiklą ir funkcijas. Jis turi ne tik pats gerai žinoti įstatymus ir teisės aktus, bet ir įsitikinti, kad juos žino audituojamos Savivaldybės įstaigos vadovybė. Įstatymų ir nutarimų žinojimas svarbus todėl, kad daugelis klaidų ir netikslumų finansinėse ataskaitose atsiranda arba nežinant įstatymų, arba sąmoningai nesilaikant jų nuostatų.                                                                                                                                                                Savivaldybėje yra sudaromas ir tvirtinamas programinis biudžetas, todėl audituojant labai svarbu įvertinti, ar programos tikslai yra teisingi, ar jie susieti su įstaigos tikslais, be to, reikalinga nustatyti, ar yra parengta programos vykdymo kontrolės sistema. Blogai kontroliuojami programos atlikimo etapai ir konkretūs darbai reiškia didėjančią programos įvykdymo riziką. Lėšos, skirtos programų vykdymui, turi būti naudojamos, kad būtų pasiekti numatyti tikslai.
Atlikdamas auditus ir surašydamas auditų ataskaitas ir išvadas, pagal Audito įstatymo, audito standartų ir kitų teisės aktų reikalavimus, kontrolierius turi būti nepriklausomas. Kontrolieriaus nepriklausomybė turi apimti jo atliekamus darbus nuo audito pradėjimo iki nepriklausomos ir objektyvios audito ataskaitos ir išvados parengimo.  

IV. ATLIKTI AUDITAI IR PATIKRINIMAI

Vykdydama Vietos savivaldos įstatyme numatytas Tarnybos funkcijas bei įgyvendindama Tarnybos 2009–2011 metų strateginiame veiklos plane bei 2011 metų veiklos programoje numatytus tikslus, kontrolierė atliko 2011 metų veiklos plane numatytus auditus ir patikrinimus bei kitus darbus. Kontrolierė parengė ir Savivaldybės tarybai pateikė ataskaitas ir išvadas dėl Savivaldybės 2010 metų biudžeto ataskaitų, turto VT-01 ir VT-02 2010 metų ataskaitų, išvadas dėl galimybės Savivaldybei imti ilgalaikes paskolas taip pat nuosekliai atliko Savivaldybės įmonių metinių finansinių rinkinių ir veiklos ataskaitų finansinius auditus, parengė audito ataskaitas bei išvadas ir jas teisės aktų nustatyta tvarka pateikė Savivaldybės merei, Savivaldybės tarybos Kontrolės komitetui, Savivaldybės administracijos direktoriui ir audituotų subjektų vadovams.


Atliekant veiklos plane numatytas priemones buvo tikrinamas Savivaldybės biudžeto lėšų, skirtų tikrinamiems subjektams, panaudojimas, tiriant atliktų auditų ir patikrinimų poveikį, buvo nuolatos vykdoma teiktų rekomendacijų įgyvendinimo stebėsena, renkama informacija, kaip operatyviai ir efektyviai vykdoma ankstesnių  auditų ir patikrinimų metu pateiktų rekomendacijų įgyvendinimas ir taisomi neatitikimai. Pastebėta, kad efektyvesni ir veiksmingesni yra einamųjų metų ir tarpiniai finansinių ataskaitų auditai, kadangi tokių auditų rezultatai, pateikti audituojamų subjektų vadovams, suteikia galimybę laiku pataisyti nustatytus neatitikimus ir jų nekartoti sudarant metines finansines ir kitas ataskaitas.

 Audituojamojo subjekto veikla priklauso nuo tinkamos vidaus kontrolės sukūrimo įstaigoje, kuri apima koordinuotų būdų ir priemonių, naudojamų įmonės turtui apsaugoti, apskaitos duomenų teisingumui ir numatytai valdymo politikai užtikrinti, visumą, bei yra viena iš pagrindinių finansų valdymo skaidrumo ir apskaitos patikimumo užtikrinimo priemonių. Efektyvi vidaus kontrolė lemia tvarkingą, etišką, taupią, rezultatyvią veiklą, vadovų ir darbuotojų atsakomybę už savo sprendimus ir veiksmus valdant ir naudojant savivaldybės turtą bei lėšas, įstatymų ir kitų teisės aktų laikymąsi. Todėl atliekant auditus pirmiausia vertinamas audituojamo subjekto vidaus kontrolės sistemos veiksmingumas. Vidaus kontrolės įvertinimo rezultatai kartu su rekomendacijomis dėl vidaus kontrolės procedūrų veiksmingumo didinimo pateikiami audituojamam subjektui. Vidaus kontrolė yra ta sritis, kurioje patikrinimų metu nustatoma daugiausia trūkumų ir pateikiama bei įgyvendinama daugiausia rekomendacijų. Pagal auditą reglamentuojančių teisės aktų reikalavimus audito tikslas yra ne tik vertinti finansinę veiklą, bet ir vertinti subjekto vykdomą veiklą, prognozuojamą ateityje. Tam turi būti sukurta efektyvi vidaus kontrolės sistema, kuri būtų pajėgi laiku surasti klaidas ir teisės aktų neatitikimus, galinčius turėti tiesioginį ir reikšmingą poveikį finansinėms ataskaitoms ir duomenų patikimumui. Todėl vertinant vidaus kontrolės sistemos būklę, siekiama informuoti įstaigų vadovus, kad jie suvoktų vidaus kontrolės sukūrimo svarbą bei prevencinių priemonių reikšmę, siekiant užsibrėžtų tikslų ir užtikrinant efektyvų Savivaldybės biudžeto lėšų ir turto naudojimą.
                 Metinių finansinių atskaitomybių ir veiklos ataskaitų auditų uždarosiose akcinėse bendrovėse ir viešosiose įstaigose, tikslas buvo patikrinti šių įmonių metinę finansinę atskaitomybę, įvertinant, ar finansinės ataskaitos tikrai ir teisingai visais reikšmingais atžvilgiais parodo įmonių finansinę būklę ir veiklos rezultatus, ar finansinė atskaitomybė parengta pagal galiojančius Lietuvos Respublikos teisės aktus, reglamentuojančius buhalterinę apskaitą ir finansinės atskaitomybės sudarymą, taip pat įvertinti, ar įmonių metinėse veikos ataskaitose pateikti duomenys atitinka finansinės atskaitomybės duomenis, ir pareikšti nepriklausomą nuomonę dėl metinių finansinių atskaitomybių ir įmonių metinių veiklos ataskaitų tikrumo ir teisingumo. Tam buvo tikrinta įmonių veikla, buhalterinė apskaita, tiriama ir vertinama vidaus kontrolė, pareikšta nepriklausoma nuomonė dėl šių audituotų įmonių 2010 metų finansinių ataskaitų ir metinių veiklos ataskaitų. Buvo peržiūrėtos įmonių finansinės atskaitomybės parengimo procedūros bei dokumentai, patvirtinantys pateiktą informaciją, įsitikinta turto buvimu ir įvertinimu bei tuo, kad įsiskolinimai ir įsipareigojimai, kurie užfiksuoti pirminiuose dokumentuose, yra tinkamai atspindėti finansinėje atskaitomybėje. Parengtos šių įmonių audito ataskaitos ir išvados buvo pateiktos Savivaldybės tarybai, svarstant jų 2010 metų veiklos rezultatus, taip pat Savivaldybės merei, Savivaldybės tarybos Kontrolės komitetui ir šių įmonių vadovybei. Pažymėtina, kad audituotų Savivaldybės uždarųjų akcinių bendrovių ir viešųjų įstaigų vadovai ir atsakingi darbuotojai auditų metu geranoriškai bendradarbiavo, sprendė iškilusius neaiškumus ir tinkamai reagavo į audito metu pareikštas pastabas ir pasiūlymus vidaus kontrolei tobulinti ir apskaitai tvarkyti.
Vykdant Birštono savivaldybės tarybos 2010 m. balandžio 23 d. sprendimą Nr. TS-57, 2011 m. pirmą ketvirtį atliktas UAB „Birštono vandentiekis“ finansinės atskaitomybės ir veiklos ataskaitos auditas. Audituotas 2010 metų finansinės atskaitomybės sudarymas, įvertinant, ar finansinėje atskaitomybėje nėra reikšmingų neatitikimų lyginant su ataskaitomis, iš kurių ji buvo sudaryta. Pareikšta nepriklausoma nuomonė dėl finansinių ir kitų ataskaitų tikrumo ir teisingumo. Įvertinta bendrovės 2010 metų ūkinė ir finansinė veikla, vidaus kontrolės sukūrimas bei per audituojamą laikotarpį atlikti bendrovės sandoriai, taip pat įvertintas bendrovės administracijos darbas, vykdant pagrindinę savo veiklą – vandens tiekimą ir nugeležinimą bei nuotekų šalinimą ir valymą Birštono miesto ir Birštono seniūnijos gyvenviečių gyventojams ir įstaigoms, laikantis įstatymų ir kitų teisės aktų reikalavimų.

Bendrovė atsižvelgė į ankstesnių metų kontrolierės rekomendacijas ir 2010 metais pasitvirtino naujos redakcijos Supaprastintų pirkimų, atliekamų taikant komercinę praktiką taisykles bei kitus viešųjų pirkimų dokumentus, sutinkamai su Viešųjų pirkimų įstatymo pakeitimais, taip pat  per 2010 metus atliko turto, neįregistruoto Nekilnojamojo turto registre, inventorizacijas ir jį teisiškai apskaitė ir įregistravo, bendrovėje sudaryti ir patvirtinti darbo grafikai visiems darbuotojams. Bendrovės pajamos lyginant su 2009 metais padidėjo, tam įtakos turėjo nuo 2008-11-01 d. pradėtos taikyti padidintos geriamojo vandens tiekimo ir nuotekų tvarkymo paslaugų kainos bei pardavimo kainos įkainio įvedimas. Bendrovės 2010 metus veiklos rezultatas yra 71809 Lt nuostolis. Didelis atostoginių kaupimo rezervas už 2010 metus rodo, kad bendrovėje neatitinkant Darbo kodekso nuostatoms darbuotojai kiekvienais metais nepasinaudoja kasmetinėmis atostogomis. Bendrovės įstatinis kapitalas lyginant su 2009 metais nesikeitė, visos akcijos 100 proc. priklauso Birštono savivaldybės tarybai. 2010-12-31 bendrovė ilgalaikių mokėtinų sumų ir įsipareigojimų neturėjo. Į patikrinimo metu nustatytus neatitikimus bendrovė reagavo ir juos taisė jau patikrinimo metu.
Atsižvelgiant į audito rezultatus nustatyta, kad UAB „Birštono vandentiekis“ finansinė atskaitomybė už 2010 metus yra parengta vadovaujantis bendraisiais apskaitos principais ir teisingai atspindi 2010-12-31 finansinę padėtį ir veiklos rezultatus.

Vykdant Birštono savivaldybės tarybos 2009 m. balandžio 24 d. sprendimą Nr. TS-89 ir 2011 metų veiklos planą, kontrolierė atliko UAB „Birštono šiluma“ 2010 metų finansinių ataskaitų rinkinio, metinio pranešimo ir centralizuotai tiekiamos šilumos ir faktinių rodiklių, nurodytų ERS lentelėje, sąnaudų straipsnių auditą. 
Patikrinta ūkinių operacijų pirminiuose dokumentuose atitikimas sudarytų registrų duomenims bei iš jų sudarytoms finansinėms ataskaitoms. 2010 metais bendrovė atsižvelgdama į ankstesnių metų kontrolierė rekomendacijas ištaisė neatitikimus vykdant viešuosius pirkimus. Patikrinimo metu rekomenduota, atsižvelgiant į teisės aktų pasikeitimus, peržiūrėti ir papildyti bendrovės apskaitos politiką ir sąskaitų planą, parengti vidaus darbo tvarkos taisykles, pateikti pastebėjimai dėl apmokėjimo už papildomus darbus bei dėl darbo laiko apskaitos žiniaraščių pildymo. 
Bendrovė, vykdydama pagrindinę veiklą, t. y. Birštono gyventojų ir organizacijų aprūpinimą šiluma, karštu vandeniu bei užtikrindama teikiamos šilumos kokybę pagal galiojančius teisės aktus bei jos tiekimo nepertraukiamumą, 2010 metais dirbo pelningai ir 346157 Lt sumažino nuostolį. Pajamų didėjimą lėmė nuo 2009-01-01 naujai patvirtintos didesnės šilumos kainos. Bendrovės kapitalas lyginant su 2009 metais nesikeitė. Ilgalaikių įsiskolinimų audituojamu laikotarpiu bendrovė neturi.
Audito metu nustatyta, kad UAB „Birštono šiluma“ finansinių ataskaitų rinkinys tikrai ir teisingai atspindi bendrovės 2010 m. gruodžio 31 d. finansinę būklę, 2010 metų veiklos rezultatus ir yra parengtas pagal Lietuvos Respublikoje galiojančius teisės aktus, reglamentuojančius buhalterinę apskaitą ir finansinių ataskaitų sudarymą.
Vykdydama Birštono savivaldybės tarybos 2010-04-23 sprendimą Nr. TS-62, kontrolierė atliko VŠĮ „Tulpės“ sanatorijos 2010 metų finansinės atskaitomybės ir veiklos ataskaitos auditą. Pagrindinis įstaigos tikslas yra gerinti žmonių sveikatą, mažinti sergamumą, kokybiškai teikti antrinio lygio medicinos paslaugas bei kitas mokamas gydymo ir sveikatingumo paslaugas Lietuvos ir užsienio klientams. Sanatorija veiklos rezultatų ataskaitoje parodė visas gautas ir uždirbtas pajamas ir sąnaudas, kompensuotas sąnaudas ir veiklos rezultatus. Lyginant su 2009 metais pajamos 1,8 proc.padidėjo, sąnaudos 5,1 proc. sumažėjo. Sanatorija 2010 metus baigė turėdama 172013 Lt perviršį, galutinis metų rezultatas 59802 Lt perviršis. Ilgalaikių įsipareigojimų 2010-12-31 įstaiga neturėjo. Įstaigos veikloje naudojamas ilgalaikis turtas yra įsigytas iš įstaigos nuosavų ir tikslinio finansavimo lėšų, taip pat pagal panaudos sutartį iš Birštono savivaldybės gautas turtas. Patikrinimo metu pateikta rekomendacijos dėl naujų ilgalaikio turto nusidėvėjimo normatyvų sveikatos priežiūros viešojo sektoriaus subjektams taikymo, kurie patvirtinti 2009-10-01 d. Lietuvos Respublikos sveikatos apsaugos ministro įsakymu Nr. V-831, dėl Darbo kodekso nuostatų taikymo leidžiant darbuotojus kasmetinių atostogų, kadangi dalis darbuotojų yra nepasinaudoję eilinėmis kasmetinėmis atostogomis už keletą darbo metų.
Audito metu įsitikinta, kad patikrinta VŠĮ „Tulpės“ sanatorijos finansinė atskaitomybė tikrai ir teisingai atspindi įstaigos 2010-12-31 finansinę būklę, 2010 metų veiklos rezultatus ir yra parengta pagal Lietuvos Respublikos galiojančius teisės aktus, reglamentuojančius buhalterinę apskaitą ir finansinių ataskaitų sudarymą.
Savivaldybės kontrolierė, vykdydama Birštono savivaldybės tarybos 2010-04-23 sprendimą Nr. TS-61, atliko VŠĮ Birštono sveikatos priežiūros centro 2010 metų finansinės atskaitomybės ir veiklos ataskaitos auditą. Pagrindinis įstaigos veiklos tikslas yra gerinti Savivaldybės gyventojų sveikatą, siekiant mažinti sergamumą ir teikti kokybiškas medicinines paslaugas. Patikrinta ir įvertinta įstaigos finansinės ataskaitos, kuriose nurodytas 2010 metų veiklos rezultatas yra 10049 Lt perviršis. 2010 metų pabaigoje įstaiga ilgalaikių įsipareigojimų neturėjo. Lyginant su 2009 metais įstaigos finansiniai rezultatai žymiai nepakito, tačiau, kaip ir ankstesniais metais įstaiga yra priklausoma nuo PSDF biudžeto ir nuo Birštono savivaldybės biudžeto iš kurio finansuojama dalis įstaigos patirtų sąnaudų.
Patikrinimo metu nustatyta, kad įstaigoje apskaita 2010 metais nebuvo tvarkoma pagal Lietuvos Respublikos viešojo sektoriaus apskaitos ir atskaitomybės standartus, kaip to reikalavo Viešojo sektoriaus atskaitybės įstatymas, šis darbas pradėtas nuo 2011 metų. Įstaigoje skaičiuojant ilgalaikio turo nusidėvėjimą  nebuvo vadovaujamasi naujais Lietuvos Respublikos sveikatos apsaugos ministro 2009-01-01 d. įsakymu Nr. V-831 patvirtintais ilgalaikio turto nusidėvėjimo normatyvais sveikatos priežiūros viešojo sektoriaus subjektams. Taip pat pateikta rekomendacijos dėl Viešųjų pirkimų įstatymo bei pavyzdinių pirkimų taisyklių taikymo atliekant įstaigoje viešuosius pirkimus, dėl pirkimo apklausos pažymos pildymo ir kt., dėl darbo grafikų sudarymo antraeilėse pareigose dirbantiems darbuotojams ir pažymų pareikalavimo iš pirmaeilių darboviečių. Įstaigoje 2010 m. nebuvo priskaitytas atostogų rezervas darbuotojams ir neatvaizduotas finansinių ataskaitų rinkinyje, kaip to reikalauja VSAFA standartų nuostatos, dėl to šio rezervo lėšomis sumažinta įstaigos sąnaudos ir padidinta perviršis. Nustatyta, kad kai kurie darbuotojai neatitinkant Darbo kodekso nuostatų kiekvienais metais nesinaudoja kasmetinėmis atostogomis. Įstaiga neturėjo parengusi ir pasitvirtinusi veiklos strategijos, taip pat neparengta ir su steigėju nesuderinta įstaigos struktūra, vidaus tvarkos taisyklės, pateikta rekomendacijos dėl pareiginių nuostatų parengimo, kuriuose turi būti apibrėžta darbuotojų pareigos funkcijos ir atskaitomybė, dėl vidaus kontrolės procedūrų sukūrimo, kurios užtikrintų tinkamą vidaus kontrolės įstaigoje veikimą.
Patikrinta VŠĮ Birštono sveikatos priežiūros centro 2010 metų finansinė atskaitomybė išskyrus paminėtus neatitikimus tikrai ir teisingai atspindi įstaigos 2010-12-31 finansinę būklę ir veiklos rezultatus ir parengta pagal Lietuvos Respublikos galiojančius teisės aktus, reglamentuojančius buhalterinę apskaitą ir finansinių ataskaitų sudarymą.

Kontrolierė, vykdydama Lietuvos Respublikos biudžeto sandaros įstatymo 37 str., Lietuvos Respublikos vietos savivaldos įstatymo 27 str. nuostatas, 2011 metų tarnybos veiklos planą ir remdamasi Savivaldybės biudžeto asignavimų valdytojų 2010 metų finansinių atskaitomybių duomenimis ir atliktais auditais bei patikrinimais, 2011 metų pirmą ketvirtį atliko Birštono savivaldybės 2010 metų biudžeto įvykdymo ataskaitos auditą. Audito tikslas – nustatyti, ar 2010 metų Savivaldybės biudžeto įvykdymo ataskaita parengta pagal Lietuvos Respublikos ir Savivaldybės institucijų teisės aktų reikalavimus ir parodo tikrą ir teisingą finansinę būklę, ar apskaita tvarkoma ir finansinė atskaitomybė sudaroma įstatymų nustatyta tvarka. Pagrindinis audito ataskaitos ir išvados tikslas – pateikti Savivaldybės tarybai informaciją apie Savivaldybės biudžeto vykdymą, lėšų naudojimą, biudžeto rodiklius, taip pat apie pasiektą pažangą atsižvelgiant į kontrolierės rekomendacijų įgyvendinimą. Pagal Biudžeto sandaros įstatymą už Savivaldybės biudžeto įvykdymo ataskaitos parengimą ir pateikimą Savivaldybės tarybai yra atsakinga Savivaldybės administracija, o kontrolierės pareiga, remiantis atliktu auditu, pareikšti nuomonę dėl biudžeto įvykdymo ataskaitos sudarymo ir pagal Vietos savivaldos įstatymo 27 straipsnio 9 dalies 10 ir 17 punktų reikalavimus parengti ir pateikti išvadą dėl šios ataskaitos. Audito metu buvo tikrinamas biudžeto lėšų naudojimo teisingumas, remiantis su Savivaldybės tarybos sprendimais tvirtinant biudžetą, bei padarytais vėlesniais sprendimų pakeitimais; finansinių ir statistinių ataskaitų sudarymo teisingumas; žemės nuomos mokesčio surinkimo ir apskaitos teisingumas; vidaus kontrolės efektyvumas, apskaitos sistemų tobulinimas ir kompiuterizavimas, privatizavimo lėšų naudojimas. 

Institucijai skirtų Savivaldybės biudžeto asignavimų panaudojimo teisėtumas ir turto naudojimo efektyvumas priklauso nuo to, ar vidaus kontrolės procedūros leidžia fiksuoti padarytas klaidas ir laiku jas ištaisyti. Atlikdama Savivaldybės biudžeto įvykdymo ataskaitos auditą ir kitus finansinius auditus, kontrolierė vertino audituojamų subjektų kontrolės aplinką, vidaus kontrolės procedūras, ar jos yra pakankamos ir veiksmingos, nes tik efektyviai veikianti vidaus kontrolė užtikrina tvarkingą, taupią ir rezultatyvią veiklą, įstaigose dirbančių asmenų atsakomybę už savo veiksmus ir sprendimus, valdant ir naudojant Savivaldybės turtą ir lėšas, įstatymų ir kitų teisės aktų laikymąsi, piniginių ir materialinių išteklių apsaugą nuo praradimo, netinkamo naudojimo ir valdymo bei klaidų ir apgaulės. Deja, reikia pažymėti, kad įstaigų vadovai nepakankamai vertina ir skiria per mažą dėmesį vidaus kontrolės sistemos kūrimui ir tobulinimui. Būtina ugdyti valstybės tarnautojų, specialistų ir kitų darbuotojų gebėjimus bei atsakomybę už vidaus kontrolės procedūrų veiksmingumą. Vertinant biudžeto apskaitą nustatyta, kad asignavimų valdytojai sudaro savo vykdomų programų išlaidų sąmatas pagal kiekvieną tikslą, uždavinį, atskirus priemonių kodus ir finansavimo šaltinius, tai labai didina sąmatų skaičių. Toks didelis ir nuolat augantis sąmatų ir ataskaitų skaičius didina darbo laiko sąnaudas, dėl didelių apimčių didėja klaidų atsiradimo rizika.

 2010 metų biudžetas metų eigoje Savivaldybės tarybos sprendimais buvo tikslinamas. Biudžeto sandaros įstatymo nuostatos suteikia galimybę perskirstyti lėšas. Lėšų perskirstymas savaime nėra neigiamas dalykas, tačiau perskirstytos lėšos dažniausiai netenka planuotos paskirties. Atsižvelgiant į Savivaldybės strateginio plėtros iki 2012 m. plano prioritetus daugiau lėšų buvo skiriama numatytų programų ir projektų vykdymui.
2010 metų Savivaldybės biudžeto pajamos įvykdytos 98,2 procentais, biudžetas neįvykdytas šiose, su pajamomis susijusiose, srityse: gyventojų pajamų mokestis savivaldybių išlaidų struktūros skirtumams išlyginti; gyventojų pajamų mokestis savivaldybių pajamoms iš gyventojų pajamų mokesčio išlyginti, mokestis už valstybinę žemę ir valstybinius vandens telkinius, specialiųjų programų pajamos, lėšos, gautos iš Valstybės iždo pagal tarpusavio atsiskaitymus, lėšos valstybės investicijų programoms finansuoti, tikslinės lėšos valstybinėms funkcijoms atlikti,pajamos iš baudų ir konfiskacijų. Biudžetas viršytas iš šių pajamų:  mokesčiai už valstybinius gamtos išteklius; žemės mokesčiai; viršytos pajamos už aplinkos teršimą; surinkta daugiau valstybės ir vietinių rinkliavų, gyventojų pajamų mokesčių. Daugiausiai gyventojų pajamų, žemės ir žemės nuomos mokesčio surinkta iš Kauno, Vilniaus, Alytaus VMI. Patikrinus žemės nuomos mokesčio administravimą ir surinkimą, nustatyta, kad  nuomos mokesčio už valstybinę žemę administravimo tvarka valstybiniu lygmeniu norminiais teisės aktais nėra reglamentuota, todėl nevykdoma jo sumokėjimo kontrolė ir išieškojimo procedūros; kai kurių fizinių ir juridinių asmenų susidariusios skolos yra nuo 2003  metų.  

Biudžeto išlaidų 2010 metų planas įvykdytas 93,3 proc., didžiausią dalį visų išlaidų Savivaldybėje pagal funkcinę klasifikaciją sudarė išlaidos švietimui, toliau poilsiui, kultūrai, valdymui, aplinkos apsaugai, ekonomikai; pagal ekonominę klasifikacijos išlaidų straipsnius daugiausia išlaidų sudaro darbo užmokestis ir lėšos socialiniam draudimui, po to išlaidos turto įsigijimui ir remontui, prekėms ir paslaugoms, komunaliniams patarnavimams (šildymui, elektrai, transportui ir kt.). 2010-12-31 Savivaldybės biudžeto lėšų debitorinis įsiskolinimas sudarė 349,6 tūkst. Lt (lyginant su 2009 metais,  409,35 tūkst. Lt) sumažėjo. Didžiausias debitorinis įsiskolinimas yra Savivaldybės administracijos –252,2 tūkst. Lt, iš jo ilgalaikės skolos yra VŠĮ Chomičiaus krepšinio mokyklai – 117,29 tūkst. Lt (vyksta teisminiai procesai), AB „Mikotel Group“ –77,73 tūkst. Lt, ilgalaikiai debitoriniai įsiskolinimai už socialinių būstų nuomą, gyventojų įsiskolinimai už butų administravimą ir komunalinius patarnavimus ir kt., toliau seka Birštono kultūros centras, BĮ Birštono tvarkymo tarnyba, Vaikų lopšelis-darželis „Vyturėlis“ ir kt. Kreditorinis biudžeto lėšų įsiskolinimas 2010-12-31 sudarė 1584,2 tūkst. Lt (iš biudžeto lėšų 476,9 tūkst. Lt) lyginant su 2009 m. (674 tūkst. Lt) padidėjo, didžiausią procentą kreditorinių skolų sudaro materialiojo ir nematerialiojo turto kūrimo išlaidos, kitos kreditorinės skolos už prekes ir paslaugas. Pagal asignavimų valdytojus didžiausias kreditorinis įsiskolinimas yra Savivaldybės administracijos,BĮ Birštono tvarkymo tarnybos, Kultūros centro, Birštono vaikų lopšelis-darželis „Vyturėlis“ ir kt. Ilgalaikių kreditorinių įsiskolinimų Savivaldybė 2010-12-31 neturėjo. Savivaldybės biudžeto asignavimų valdytojai jiems skirtus biudžeto asignavimus naudojo Biudžeto sandaros įstatymo nustatyta tvarka, neviršydami patvirtintų programų išlaidų sąmatų bendrųjų asignavimų, tarp jų darbo užmokesčiui ir turtui įsigyti.
Savivaldybė 2010 metais nepanaudojo tikslinės paskirties skirtų lėšų ir 11,5 tūkst. Lt grąžino į valstybės biudžetą, kaip numatyta Biudžeto sandaros įstatymo 32 straipsnio 3 dalyje. Iš valstybės deleguotų lėšų per didelis lėšų poreikis buvo planuotas socialinėms paslaugoms, socialinėms pašalpoms, vaikų teisių apsaugai ir kitoms valstybinėms funkcijoms atlikti. Per 2010 metus biudžetinės organizacijos į Savivaldybės biudžetą grąžino 1,32 Lt nepanaudotų biudžeto asignavimų. 

Audito metu buvo ištirta audituojamojo subjekto veikla, apskaitos sistemos ir vidaus kontrolė. Audituojant biudžeto įvykdymo ataskaitas ir apibendrinus vidaus kontrolės tyrimo biudžeto vykdymo lygmeniu duomenis nustatyta, kad Savivaldybėje yra sukurta vidaus kontrolės sistema, tačiau kai kuriais aspektais numatytos procedūros neužtikrina, kad būtų išvengta neatitikimų naudojant Savivaldybės biudžeto lėšas, dažniausiai nesilaikoma Biudžeto sandaros, Buhalterinės apskaitos, Darbo kodekso, Viešųjų pirkimų įstatymų reikalavimų, taip pat nustatyta, kad asignavimų valdytojai turi galimybių taupiau naudoti skirtus asignavimus.


Audito išvadoje nurodyta, kad Savivaldybės biudžeto įvykdymo ataskaitose, išskyrus paminėtus neatitikimus, atspindėta tikra 2010-12-31 Savivaldybės finansinė būklė ir kad Savivaldybės 2010 metų biudžeto įvykdymo ataskaita parengta pagal Biudžeto sandaros ir 2010 metų valstybės biudžeto ir savivaldybių biudžetų finansinių rodiklių patvirtinimo įstatymą.


Audito ataskaita ir išvada Savivaldybės tarybos reglamento nustatytu laiku pateikta Savivaldybės tarybai, merui, Savivaldybės tarybos komitetams, Savivaldybės administracijos direktoriui.


Kontrolierė, vadovaudamasi Vietos savivaldos įstatymu, Valstybės ir savivaldybių turto valdymo, naudojimo ir disponavimo juo įstatymu, remdamasi Savivaldybės biudžeto asignavimų valdytojų 2010 metų finansinių atskaitomybių duomenimis, 2011 metų trečią  ketvirtį atliko turto ataskaitų auditą, parengė ataskaitą ir išvadą dėl Savivaldybei nuosavybės teise priklausančio ir patikėjimo teise valdomo valstybės turto 2010 metų VT-01 ir VT-02 ataskaitų.


Savivaldybei nuosavybės teise priklausančio ir patikėjimo teise valdomo valstybės turto savininko funkcijas, remdamasi įstatymais, įgyvendina Savivaldybės taryba. Savivaldybės įstaigos, įmonės ir organizacijos joms perduotą turtą valdo, naudoja bei disponuoja juo Savivaldybės tarybos sprendimų nustatyta tvarka. Pagal teisės aktų reikalavimus Savivaldybei nuosavybės teise priklausančio ir patikėjimo teise valdomo valstybės turto ataskaitą Vyriausybės nustatyta tvarka rengia Savivaldybės administracija ir teikia savivaldybės tarybai, Kontrolės ir audito tarnybai ir Statistikos departamentui. Kontrolės ir audito tarnyba, Savivaldybės reglamento nustatyta tvarka patikrina ir pateikia Savivaldybės tarybai išvadas dėl šių ataskaitų.

Atliekant auditą buvo atsižvelgta į turto ataskaitų rengimo principus, turto apskaitos tvarkymą bei Savivaldybės tarybos sprendimų vykdymą.Auditas buvo suplanuotas taip, kad būtų gauti pakankami įrodymai, jog turto ataskaitose nėra reikšmingų informacijos iškraipymų lyginant su finansinėmis ataskaitomis ir duomenimis, iš kurių jos buvo sudarytos.

Audito išvadoje nustatyta, kad Savivaldybei nuosavybės teise priklausančio ir patikėjimo teise valdomo valstybės turto 2010 metų ataskaitos VT-01 ir VT-02 visais reikšmingais atžvilgiais, parengtos remiantis Lietuvos Respublikos Vyriausybės nustatyta tvarka ir Statistikos departamento išaiškinimais ataskaitoms pildyti ir atitinka finansines ataskaitas, balansų duomenis ir kitus pirminius dokumentus, iš kurių jos buvo sudarytos.

Tačiau buvo atkreiptas dėmesys į tai, kad Savivaldybės administracijos vykdyta vidaus ir finansų kontrolė iš dalies neužtikrino, kad būtų tinkamai tvarkoma turto apskaita, kurios duomenų reikia turto ataskaitoms rengti, dėl to rengiant ataskaitas audito metu buvo nustatyta neatitikimų, kuriuos buvo rekomenduota ištaisyti. Savivaldybės administracija reagavo į pateiktas rekomendacijas ir neatitikimus, kurie darė įtaką turto ataskaitų duomenimis, juos ištaisė audito metu ir patikslino pateiktas turto ataskaitas.
                  Savivaldybės administracija ir kitos biudžetinės įstaigos, rengdamos turto ataskaitas už 2010 metus, atkreipė dėmesį į Tarnybos ankstesniais metais audito metu pareikštas rekomendacijas dėl nustatytų neatitikimų apskaitant turtą, taisė turto apskaitos klaidas, ėmėsi priemonių spręsti su Savivaldybei nuosavybės teise priklausančio bei patikėjimo teise valdomo valstybės turto valdymu, naudojimu ir disponavimu susijusias problemas. Tačiau ne visos kontrolierės rekomendacijos dėl turto inventorizavimo ir įregistravimo Nekilnojamojo turto registre įvykdytos. Dėl lėšų trūkumo ir didelių darbo apimčių liko neinventorizuoti ir neįregistruoti Nekilnojamojo turto registre Savivaldybės šaligatviai, esantys gyvenamuose kvartaluose, skverai, paminklai, skulptūros, kaimo neveikiančios kapinės, BĮ Birštono miesto tvarkymo tarnybos balanse esantys objektai, t. y. garažai, esantys B. Sruogos g. 17, 19 ir 19A, gamybinė bazė Prienų g. 11, 13 pastatų ir žemės sklypų, neatlikta inventorizacija ir teisinė registracija negyvenamų patalpų, esančių Druskupio g. 6, Vilniaus g.4 ir S. Dariaus ir S .Girėno g. 5, Savivaldybei nuosavybės teise priklausančių gyvenamųjų patalpų J. Basanavičiaus a. 14-4 ir 14-5, Druskupio g. Nr. 6-303. Turto inventorizavimui bei įregistravimui Nekilnojamojo turto registre 2011metais Savivaldybės biudžete buvo numatytos tam reikalingos lėšos. Savivaldybės muziejuose, kaip ir visoje Respublikoje, muziejinės vertybės nėra apskaitytos vertine išraiška ir neparodytos finansinėje atskaitomybėje, jos registruojamos inventorinėse knygose, kurios atitinka registro arba sąrašo reikalavimus. Pradėjus turto apskaitą tvarkyti Pagal Viešojo sektoriaus apskaitos ir finansinės atskaitomybės 12 standarto „Ilgalaikis materialus turtas“ reikalavimus ir parengus Muziejinių vertybių apskaitos ir vertinimo metodiką visas muziejines vertybes privalu bus apskaityti nustatyta verte ir parodyti finansinėje atskaitomybėje. Kadangi paminėta dalis Savivaldybės turto yra neįvertinta ir neapskaityta Turto registre, tai sudarytos turto ataskaitos neatspindi tikros Savivaldybės turto finansinės būklės už 2010 metus.

Atliekant turto ataskaitų auditą visuose audituojamuose subjektuose buvo patikrinta turto ir lėšų inventorizacijų pravedimas ir įforminimas. Metinės finansinės atskaitomybės sudarymui labai svarbu yra teisingai ir kruopščiai atlikta inventorizaciją. Nuo to, kaip bus atlikta inventorizacija, priklauso, ar teisingai apskaitoje ir finansinėje atskaitomybėje įvertintas įstaigos turtas, įsipareigojimai, netinkamo naudoti ir nereikalingo turto nurašymas, ar suderinti skolų ir įsipareigojimų likučiai, todėl tikrinant į šiuos dalykus buvo atkreiptas dėmesys. 

Ištaisyti neatitikimai biudžetinėse įstaigose, Vyriausybės nutarimais savivaldybei perduotą valstybei priklausantį turtą įtraukiant į apskaitą ir pateikiant turto ataskaitose.
Patikrinimo metu buvo nustatyti neatitikimai pildant turto ataskaitas t. y. kai kurios biudžetinės organizacijos neteisingai atvaizdavo debitorinį ir kreditorinį įsiskolinimą, pinigus banko sąskaitose, finansinį turtą ir įsipareigojimus, gautinas sumas, mokėtinas sumas, finansavimo sumas bei turtą ir kt.Nustatyti neatitikimai patikrinimo metu turto ataskaitose ištaisyti, parengtos patikslintos VT-01 ir VT-02 turto ataskaitos, kurių duomenys atitinka su finansinių ataskaitų duomenimis ir pateiktos Savivaldybės administracijos ūkio, turto ir kaimo plėtros skyriui, pagal kurias parengta patikslintos turto ataskaitos.
Išanalizavus Savivaldybės administracijos ir kitų biudžetinių įstaigų 2010 metų turto ataskaitų, balansų ir kitų buhalterinių dokumentų patikrinimo rezultatus, kurių pagrindu buvo vertinama, kaip yra valdomas Savivaldybės turtas ir kaip juo disponuojama, nustatyta, kad per 2010 metus Savivaldybės turto apskaita nepasikeitė, dalis turto lieka neapskaityta, neįvertinta ir neįregistruota Nekilnojamojo turto registre, dėl to turto ataskaitos neparodo tikros ir teisingos Savivaldybės turto finansinės būklės.

Audito metu Savivaldybės administracijoje ir kitose biudžetinėse įstaigose su nustatytais neatitikimais supažindinti atsakingi darbuotojai, pateiktos rekomendacijos klaidoms ir neatitikimams ištaisyti bei pasiūlymai, kaip jų išvengti ateityje. Savivaldybės administracijai rekomenduota, nustatyti papildomas vidaus kontrolės procedūras, kurios užtikrintų teisingų ir tikrų duomenų pateikimą ir išsamų turto ir įsipareigojimų būklės atskleidimą turto ataskaitose, siekiant, kad visas Savivaldybei priklausantis turtas būtų įregistruotas Nekilnojamojo turto registre, parengti turto inventorizavimo kiekine ir vertine išraiška įregistravimo registre planą, numatant terminus bei lėšų poreikį, pirmenybę teikiant gyvenamųjų ir negyvenamųjų pastatų ir inžinerinių statinių registravimui; imtis priemonių dėl ilgalaikių skolų išieškojimo; spręsti klausimą dėl kompiuterizuotos Savivaldybės turto apskaitos įvedimo Savivaldybėje.
Vadovaudamasi Lietuvos respublikos vietos savivaldos įstatymo 27 str. 1 dalies 3 punktu ir 16 str. 28 punktu, kontrolierė 2011 m. vasario, kovo ir  lapkričio mėn. atliko patikrinimus Birštono savivaldybės administracijos Biudžeto skyriuje dėl galimybės Savivaldybei imti ilgalaikes paskolas. Patikrinimų metu nustatyta, kad pagal Lietuvos Respublikos 2011 metų valstybės biudžeto ir savivaldybių biudžetų finansinių rodiklių patvirtinimo įstatymo 12 straipsnio nustatytus limitus (savivaldybės skola negali viršyti 40 procentų, o metinio grynojo skolinimosi suma negali viršyti 20 procentų, patvirtintų einamų metų savivaldybės biudžeto pajamų, neįskaitant iš valstybės biudžeto skiriamų specialiųjų tikslinių dotacijų ir valstybės biudžetui grąžinamų bendrosios dotacijos kompensacijų) Birštono savivaldybė neišnaudojusi teisės aktais numatytų skolinimosi limitų, todėl turėjo galimybę 2011 metais  imti numatytas ilgalaikes paskolas. Parengta trys išvados dėl paskolų ėmimo ir pateikta Savivaldybės tarybai dėl sprendimų priėmimo.
Vykdant 2011 metų Savivaldybės kontrolės ir audito tarnybos veiklos planą 2011 metų antrą ketvirtį kontrolierė atliko Birštono viešosios bibliotekos finansinį auditą. Audito metu įvertinta ūkinių operacijų atvaizdavimo dokumentuose, finansinėse ataskaitose ir apskaitos registruose teisingumas, peržiūrėti finansinės atskaitomybės parengimo dokumentai, patvirtinantys pateiktą informaciją.
                    Savivaldybės biudžeto asignavimai Birštono viešąjai bibliotekai  buvo skiriami įstaigos programose numatytų tikslų įgyvendinimui, kurie apima bibliotekų dokumentų tvarkymą, kaupimą, sisteminimą ir saugojimą, klientų aptarnavimą, prieigos prie vietos ir pasaulio viešų informacijos šaltinių užtikrinimą ir kitų paslaugų tiekimą. 

                   Audito rezultatai išdėstyti parengtoje audito ataskaitoje ir išvadoje, kuriose pateikti pastebėjimai, apibendrintos išvados ir pasiūlymai. Patikrinimo metu pateikta rekomendacijos, dėl įstaigos specialiųjų programos lėšų sudarymo ir jų atvaizdavimo apskaitoje, dėl ilgalaikio turto nusidėvėjimo normatyvų patvirtinimo ir jų taikymo, dėl nekilnojamojo ilgalaikio turto naudojimo, valdymo ir disponavimo, dėl darbuotojų darbo apmokėjimo už papildomus darbus, dėl atostogų suteikimo darbuotojams ir apmokėjimo už suteiktas atostogas.
Atlikto audito metu surinkti įrodymai suteikė pagrindą nepriklausomai nuomonei pareikšti dėl Birštono viešosios bibliotekos 2010 metų finansinės atskaitomybės. Parengtoje išvadoje nustatyta, kad išskyrus audito metu nustatytus neatitikimus 2010 metų Birštono viešosios  bibliotekos finansinė atskaitomybė bei planų ir programų sąmatų įvykdymo ataskaitos teisingai atspindi įstaigos finansinę būklę, Savivaldybės lėšų ir turto naudojimą įstatymų nustatytiems tikslams.
Kontrolierė, vykdydama 2011 m. veiklos planą, 2011 m. ketvirtą ketvirtį atliko Birštono vaikų lopšelio-darželio „Vyturėlis“ finansinį auditą. 
Audito tikslas buvo patikrinti įstaigos finansinę ir ūkinę veikla, įvertinti vidaus kontrolės veikimą, įskaitant finasų valdymą, Savivaldybės biudžeto lėšų ir turto, skirtų įstaigos veiklai vystyti, naudojimo ir disponavimo jais teisėtumą ir pareikšti nepriklausomą nuomonę dėl finansinių ataskaitų tikrumo ir teisingumo bei atskleisti ar įstaiga gerai organizuoja ir vykdo savo veiklą ir atlieka jai patikėtas užduotis.
Audito metu Birštono vaikų lopšelyje-darželyje „Vyturėlis“ buvo vertinamas Savivaldybės biudžeto lėšų panaudojimas vykdomų programų uždavinių įgyvendinimui, įstaigos veiklos rodikliai ir įgyvendinamų priemonių ir skiriamo finansavimo atitiktis įstaigos veiklos kryptims. Siekiant gauti audito tikslams reikalingus įrodymus, atlikta išsami veiklos analizė t.y. tvarkų taisyklių ir kitų dokumentų peržiūrėjimas; ūkinių operacijų ir buhalterinių sąskaitų likučių išsamus tikrinimas; susipažinta su įstaigos veikla, vidaus kontrolės sistema, organizacine struktūra, buhalterinių sąskaitų likučių perkėlimas į naują sąskaitų planą ir apskaitos tvarkymas pagal viešojo sektoriaus apskaitos ir finansinės atskaitomybės standartus, nustatyta svarbiausios audito seitys. Vertinant ekonomiškumą buvo analizuojamas biudžeto asignavimų panaudojimas išlaidų sąmatų vykdymui bei numatytiems tikslams pasiekti, ar ekonomiškai naudojami visi įstaigos turimi ištekliai. Vertinant, ar įstaigos veiklos procesas vyksta efektyviai, einamųjų metų veiklos rodikliai buvo lyginami su ankstesnių metų rodikliais. Vertinant veiklos rezultatyvumą, pasiekti rezultatai buvo lyginami su nustatytais tikslais, atsižvelgiant į panaudotus asignavimus šiems tikslams pasiekti.
Įstaigos veikla buvo vykdoma pagal pasitvirtintą strateginį ir metinį veiklos planą bei ugdymo programas. Vertinant įstaigos veiklos rezultatus nustatyta, kad įstaigai skirtos Savivaldybės biudžeto lėšos tikrinamu laikotarpiu buvo naudojamos neviršijant išlaidų sąmatoje patvirtintų asignavimų pagal atskiras programas. Apie lėšų panaudojimą įstaiga laiku atsiskaito Birštono savivaldybės administracijos Biudžeto skyriui pateikdamas išlaidų sąmatų, vykdymo ataskaitas, balansus ir kitas ataskaitas.
Dėl audito metu nustatytų neatitikimų Birštono vaikų lopšeliui-darželiui buvo pateikta rekomendacijos dėl Savivaldybės skirtų biudžeto asignavimų paskirties pakeitimo pagal ekonominę klasifikaciją ir ketvirčiais, dėl asignavimų maitinimui ir prekėms panaudojimo, dėl specialiųjų lėšų (maitinimui ir ugdymo priemonėms) planavimo ir panaudojimo, dėl mokesčio už mokesčio už vaikų išlaikymą lopšelyje-darželyje surinkimo, dėl darbuotojų  maitinimosi, dėl įstaigos struktūros ir pareigybių sąrašo patvirtinimo, dėl darbuotojų darbo pmokėjimo už papildomų darbų atlikimą bei darbo grafikų ir darbo laiko apskaitos žiniaraščių pildymą šiems darbuotojams.

Pagal atlikto audito rezultatus nustatyta, kad Birštono vaikų lošelio-darželio „Vyturėlis“ 2010 metų finansinė atskaitomybė bei planų ir programų sąmatų įvykdymo ataskaitos, išskyrus nustatytus neatitikimus, visais reikšmingais atžvilgiais parengtos ir pateiktos pagal teisės aktų reikalavimus ir teisingai atspindi įstaigos 2010 metų finansinę būklę.
Biudžetinių įstaigų atliktų auditų ataskaitos yra sudėtinė išvadų, teikiamų Savivaldybės tarybai dėl metinės biudžeto įvykdymo ataskaitos bei ataskaitos apie Savivaldybei nuosavybės teise priklausantį ir patikėjimo teise valdomą valstybės turtą, dalis. Atliekant auditus stengiamasi, kad jie būtų atliekami kokybiškai, kad ataskaitos ir išvados būtų pagrįstos tinkamais įrodymais, o audito rezultatai ir teiktos rekomendacijos būtų reikšmingi ir prisidėtų prie Savivaldybės administravimo paslaugų kokybės gerinimo bei užtikrintų Savivaldybės lėšų ir turto ekonomiško ir efektyvaus valdymo.
Įgyvendindama savo tiesiogines funkcijas ir suteiktus įgaliojimus kontrolierė, kaip ir kiekvienais metais atliko ne tik Savivaldybės išorės auditus, bet ir kitas priskirtas kontrolės funkcijas vykdė gyventojų priėmimą, analizavo ir vertino žodžiu bei raštu pateiktus prašymus ir nusiskundimus, kuriuose buvo keliami socialiniai, darbo užmokesčio ir kiti klausimai. Per 2011 metus kontrolierė gavo ir išnagrinėjo trisdešimt vieną gyventojų pareiškimą, į visus gautus pareiškimus pagal teisės aktų reikalavimus buvo išsamiai atsakyta. Kontrolierė nuolat konsultavo biudžetinių įstaigų ir kitų kontroliuojamų įstaigų darbuotojus buhalterinės apskaitos, darbo užmokesčio, turto valdymo ir kitais jiems rūpimais klausimais, taip pat dalyvavo Savivaldybės tarybos, Tarybos komitetų posėdžiuose, pagal savo kompetenciją leido įsakymus, tvarkė Tarnybos dokumentaciją.
Kaip ir kiekvienais metais, Tarnyba, būdama Savivaldybių kontrolierių asociacijos nare, bendradarbiauja su kolegomis iš kitų savivaldybių, dalyvauja rengiamuose seminaruose, pasitarimuose ir kituose organizuojamuose renginiuose. 
Vykdydama savo funkcijas ir atlikdama auditus kontrolierė bendradarbiauja ir ateityje sieks geranoriško bendradarbiavimo su audituojamų subjektų darbuotojais, prisidės prie efektyvaus biudžeto lėšų ir turto naudojimo užtikrinant jų panaudojimo viešumą, tai pat skatinant racionalų finansų valdymą bei patikimą kontrolę. Norisi padėkoti audituotų subjektų vadovams, apskaitos tarnybų ir kitiems darbuotojams už konstruktyvų bendradarbiavimą ir dalykišką požiūrį į auditą. Siekdama veiklos viešumo bei didesnio audito poveikio, kontrolierė Savivaldybės interneto tinklapyje skelbia veiklos planus, audito ataskaitas ir išvadas bei veiklos ataskaitas. 
Pateikdama veiklos ataskaitą tikiuosi objektyvaus tarnybos veiklos vertinimo, argumentuotų pastabų ir kvalifikuotų pasiūlymų tarnybos darbo gerinimui.
Savivaldybės kontrolierė

                                            Zita Pranckevičienė
